'Maklik met Marinda': 3 geregte wat jy dié naweek moet maak | Netwerk24
Deur Marinda Engelbrecht 06 Desember 2018 15:29
In dié episode: Marinda kook saam met die televisievervaardiger, Herman Binge. Marinda wys hom hoe hy self 'n niertjiesmoor, murgbene met 'n kappertjiesaadsalsa en soetsuurlewer kan maak.
Murgbene met kappertjiesalsa
24 lekker dik murgbene
65 ml kappertjiesade, gedreineer en grof gekap
125 ml Italiaanse pietersielie, grof gekap
4 heel sprietuie, dun gesny, groen stingel en al
15 ml suurlemoenskil, fyngerasper
growwe sout en swart peper na smaak
bros geroosterde bruinbroodvingers
Rangskik die bene op 'n bakplaat wat met bakpapier uitgevoer is en bak teen 220 ºC vir so 15 minute of totdat die murg deurgaar is en begin wegtrek van die bene. Maak seker jy haal die bene uit die oond voordat die murg begin uitborrel.
Meng die kappertjiesade, pietersielie, sprietuie, olie, suurlemoenskil en sap. Geur na smaak en sprinkel oor die murgbene.
Lewer so 4 – 6 voorgereg porsies saam met gebotterde roosterbroodvingers.
Hier is 'n Suid Afrikaanse afval-weergawe van die bekende Mediterreense gereg, shakshuka.
1 groot ui, in 1 cm blokkies gesny
10 ml komynsade, grofgemaal in 'n vysel
10 ml gewone paprika
5 ml (of na smaak), gedroogde brandrissievlokkies
1 groot aartappel, in 1 cm blokkies gesny (sowat 325 ml)
125 ml lam- of hoenderaftreksel
500 ml kersietamaties, in kwarte gesny
90 ml platblaarpietersielie, grof gekap
15 ml knoffel, fyngekap (of na smaak)
Dompel die niertjies in kookwater vir 'n minuut, dreineer dadelik en trek die buitenste membraan af. Halveer nou elke niertjie in die lengte en sny als uit wat jou pla.
Verhit die helfte van die botter en al die sonneblomolie in 'n swart ysterpan (of jou mooiste pan) en braai die niertjies vinnig tot bruin. Skep uit en hou eenkant.
Braai die ui tot sag en roer die komyn, paprika en rissievlokkies by. Roerbraai vir 'n minuut of tot geurig en voeg dan die aartappel en aftreksel by. Bring tot kookpunt, verlaag hitte en prut vir so 6–10 minute of totdat die aartappelblokkies sag is.
Voeg die res van die botter by en roerbraai totdat die aartappels goudbruin is. Voeg nou die niertjies by en geur na smaak met die sout en peper. Roer deeglik.
Voeg die tamaties, pietersielie en knoffel by en roerbraai totdat die tamaties sag en souserig is.
Maak nou ses holtes in die mengsel. Breek 'n eier in elke holte en maak die pan toe met 'n deksel of swaar foelie.
Bak oor lae hitte vir so 4 – 8 minute of totdat die eiers gaar genoeg is na jou smaak en bedien dan net so, in die pan.
Lewer ses porsies saam met 'n roket-en-avokadoslaai.
600 g lamslewer
90 ml meel
90 ml Bisto-souspoeier
10 ml BBQ-speserye
genoeg olie om vlak te braai
500 g piepklein piekeluitjies
65 ml bruinasyn
genoeg suiker om 'n soetsuur sous te maak
genoeg mielieblom (Maizena) om die sous dik te maak, indien nodig
65 ml platblaarpietersielie, grof gekap
Dompel die heel lewer in kookwater vir 'n minuut, dreineer en trek die buitenste membraan af. Sny enige sigbare vet of are weg. Sny die lewer in 3-cm blokkies en sit in 'n groot bak.
Meng die meel, Bisto en speserye in 'n bak en sprinkel oor die lewer. Meng die lewer liggies sodat die mengsel al die oppervlaktes bedek. Skud die oortollige meelmengsel af.
Verhit genoeg olie in 'n braaipan en braai die lewer vinnig aan alle kante. Moenie die lewer te lank braai nie, anders raak dit droog – die binnekant moet nog pienk wees. Verwyder uit die pan en hou eenkant.
Braai die uie in dieselfde pan tot sag en voeg dan die aftreksel by. Kook totdat die uie sag is, ongeveer 10 minute.
Voeg nou die asyn, Worcestersous en suiker by en laat die mengsel vir 'n minuut of wat kook. Proe aan die sous – voeg nog asyn by indien dit te soet is en nog suiker by indien dit te suur is.
Plaas die lewer terug in die pan as jy gelukkig is met die smaakbalans van die sous. Laat weer kook vir 'n paar minute of totdat die lewer gaar is en die sous verdik het. Indien nie, verdik na smaak met 'n mielieblom-en-water mengsel.
Geur met sout en witpeper en roer die pietersielie deur.
Bedien 4 – 6 porsies met botterige kapokaartappels.
Nuwe episodes van Maklik met Marinda word elke Donderdag om 17:30 op VIA (DStv-kanaal 147) uitgesaai met heruitsendings op Sondae om 16:00.